Rio de Žaneiras
Rio de Žaneiras (port. Rio de Janeiro) – antrasis pagal dydį Brazilijos miestas (2022 m. gyveno 6,2 mln. gyventojų), Rio de Žaneiro valstijos sostinė. Iki 1960 m. balandžio 21 d. jis buvo Brazilijos sostinė. Miestas žinomas savo paplūdimiais Kopakabana (Copacabana) ir Ipanema (Ipanema). Rio de Žaneiro mieste yra ir vienas seniausių Brazilijos nacionalinių parkų – Tižukos nacionalinis parkas. Jis laikomas didžiausiu urbanizuotoje teritorijoje esančiu pasaulio mišku – užima 39 km² plotą ir yra išsidėstęs tarp šiaurinės ir pietinės miesto dalies (šį titulą dalinasi su parku Johanesburge PAR). Dalis miesto yra įtraukta į Pasaulio paveldo sąrašą. Miestas garsėja kiekvieną pavasarį vykstančiu sambos festivaliu, į kurį susirenka ne tik daug brazilų, bet ir turistų iš užsienio. Ant Corcovado kalvos stovi 1931 m. pastatyta 38 metrų aukščio Kristaus skulptūra (Cristo Redentor; dizaino autorius Heitor da Silva Costa, skulptorius Paul Landowski). Mieste yra trys pagrindiniai oro uostai – Rio de Žaneiro Galeano, Santos Dumont ir Žakarepagvos oro uostai.